Volmink kan vergoed op vinniger veld | Netwerk24
Deur Owen Kock 08 November 2019 09:18
Die Cardiff Blues kan die terugkeer van die Cheetahs se haastige Anthony Volmink in die spanne se Pro14-wedstryd Saterdag in Cardiff ontgeld.
Die blitsige vleuel was in die eerste vier wedstryde in die beginspan, maar is ná die eerste toerwedstryd weggelaat.
Hy is sommer weer lus om speel en sal wil vergoed noudat hy weer in die opdrafspan is.
Anthony Volmink is weer in die Cheetahs se beginspan ingesluit vir Saterdag se Pro14-wedstryd teen die Cardiff Blues in Cardiff, Wallis. Foto: Gallo Images
“Ek het myself in ’n gemaksone bevind en het toe ietwat slapgelê,” erken hy.“Nou is ek eintlik bly dit (sy weglating) het met my gebeur. Ek is sommer lus om die naweek te speel. Nie almal kry altyd die geleentheid om in die beginspan te wees nie, so ek is dankbaar dat ek weer saam met die span kan opdraf,” sê Volmink.
“Ek sal uiteraard my bes moet doen en by die wedstrydplan moet hou en sodoende help dat ons ’n sege op die toer kan kry.”
Die feit dat Saterdag se wedstryd op ’n kunsmatige oppervlak is, het straks tot sy herinsluiting bygedra.
Die verwagting is dat die veld vinnig sal wees. Dit sal dié spoedvraat soos ’n handskoen pas.
“Ek dink die kunsmatige oppervlak gaan nie net my nie, maar ook die span perfek. Die veld is vinnig en dit tel in ons guns want ons speel teen ’n vinnige tempo,” sê Volmink, wat vandeesweek ’n proesel van die oppervlak tydens oefening gekry het.
Hy sê nuus oor die Cardiff Blues is maar skraps. Hulle wag nog om te sien hoe die tuisspan gaan lyk, wat dalk ’n paar Wêreldbeker-spelers kan inspan.
Nou moet ek seker maak ek bly deel van die groep want hier is baie spelers wat om plekke meeding.
Die 29-jarige Volmink en die losskakel George Whitehead is leenspelers van Griekwas wat tot aan die einde van die Pro14-reeks beskikbaar is vir die Cheetahs.
Hy sê hulle het goed by die span aangepas.
“Ek ken baie van die Cheetah-spelers, wat dit natuurlik baie maklik gemaak het om by die span in te skakel.
“Ek het van die begin af ingekoop in wat die afrigtingspan onder leiding van eers Franco Smith en nou Hawies Fourie, van my verwag, en hoe dinge gedoen word.
“Nou moet ek seker maak ek bly deel van die groep want hier is baie spelers wat om plekke meeding.”
Meer oor: Cardiff Blues | Pro14 | Cheetahs
Voorste driedrukkers slaags
Ruan Pienaar se raad aan spanmaats